《安公子 客兖州过鲁相故署，追哭先大父忠悯公》
清代·俞士彪

倦客羁游日。荒城鲁殿浑非昔。不远御桥，西畔去，是老臣遣宅。

见无限、残阳衰草凝秋色。有乱馀、野老犹能识。道颓垣废井，多是旧时遗迹。

我祖多奇绩。十年佐理声名溢。日堕星沉，天地暗，指微躯何惜。

想当日、孤臣壮志坚如石。到而今、遗血犹凝碧。向霜晨月夜，时有忠魂出没。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。